Man by Pta-padblokkade doodgeskietFoto: Netcare 911 ŉ Tshwane-metropolisiebeampte is in hegtenis geneem nadat hy glo ŉ motoris, wat nie by ŉ padblokkade stilgehou het nie, doodgeskiet het. Die voorval het Vrydag omstreeks 09:30 in Hatfield, Pretoria gebeur. Die polisie het in ŉ verklaring gesê metropolisiebeamptes het voertuie by die padblokkade voorgekeer. “Hulle het na bewering ŉ metertaxi voorgekeer en die taxibestuurder het probeer om die beampte om te ry,” het die polisie gesê. “Die beampte het toe na bewering die taxibestuurder doodgeskiet. Die beampte is in hegtenis geneem en die saak sal na die onafhanklike polisie-ondersoekdirektoraat (Opod) verwys word vir verdere ondersoek.” Foto: Netcare 911 Athlenda Mathe, woordvoerder van Netcare 911, het gesê paramedici het die man, wat vermoedelik in sy dertigs is, in sy motor gevind met ŉ koeëlwond. Hulle het probeer om die man weer by te bring, maar dit was tevergeefs. Hy is op die toneel dood verklaar. Verskeie mense het op sosialemediaplatforms teen die Tshwane Metropolisie uitgevaar oor die voorval. Die Twitter-gebruiker, @themaytrix23, het geskryf: “Well done #Msimanga, from apartheid foreign policy to adopting US kill blacks policy. EFF and other DA branches thank you.” @TkMiss_ het bevraagteken of die polisie se weergawe van die gebeure waar is, terwyl @PuseLepuru gesê het die polisie se verklaring maak nie sin nie. Op Facebook het Matisa Ramannye gesê daar was geen rede vir die metrobeampte om die bestuurder te skiet nie, aangesien hy net uit die pad van die motor kon spring.